
Az I. Károly-kori megye vám, és kereskedelemirányító feladatai
A középkori magyar királyok közül I. Károly volt a legelkötelezettebb a gazdaság fejlesztését tekintve. Munkánkban azt a tényt szerettük volna bizonyítani, hogy a honor rendszer is kapcsolatban állt ezzel a gazdasági törekvéssel, s hogy a honorok nem ad hoc módon, és nem pusztán az azokból befolyó jövedelmek miatt lettek kiosztva. Hatalmi téren a honor jelentőségét nem kérdőjelezzük meg, csupán némileg pontosítva a képet azt mondhatjuk, hogy I. Károly azokat az embereit ültette adott vármegye vagy vár élére, aki számára azt visszaszerezte valamely tartományúrtól. Engel Pál archontológiája azonban rámutatott, hogy a vármegyék egy szűkebb csoportja került a zászlósurak kezelésébe. Ugyanakkor a király külpolitikai és katonai konfliktusaival, a korábbi tartományúri területekkel nem volt összefüggésbe hozható a rendszer. A további kutatások nyomán kiderült, hogy a kérdéses időszak városi kiváltságleveleinek több, mint 50%-a és a királyi várak szintén több, mint a fele ezeken a területeken található, ahogy a különleges védelemről szóló oklevelek több, mint 90%-a is. A királyi vámok kezelése a honor birtokosának feladata volt, ám ehhez kapcsolódóan kettős kötelezettség is hárult rá: az utak, hidak és révek karbantartása, ill. az úton közlekedő kereskedők és utazók védelme. Erről a magyar-cseh kereskedelmi egyezmény, ill. a kereskedelmi védlevelek is szólnak. A megyének meg volt a szükséges joghatósága ennek érvényesítésére, ami a honti ispán 1338-as okleveléből, de az Árpád-kori törvényekből is kitűnik. A védelem gyakorlati megvalósítására szinte az összes főútvonalról találtunk adatokat. A király feltehető személyes elképzelése bontakozik ki tehát a forrásokból, amely a királyi kincstár zilált helyzetén igyekezett segíteni. A még meglévő belső vámok, de főleg a külkereskedelmi vám, a harmincad, mely valamiképp szintén kapcsolatba hozható a rendszerrel nem elhanyagolható bevételt jelentett a király számára. Közvetve azonban a rendszer a városok gyarapodásával, a városoktól befolyó adók által is segítette a királyi fiscus helyreállítását. Arra azonban, hogy ez a gazdasági volumen az egész rendszeren végighúzódó motívum, avagy csak I. Károly személyes elképzelése volt, a rendszer eredetének és I. Károly utáni alakulásának vizsgálata deríthet fényt.

